سەرچەوەگە ئەرا ئاژانس شەفەق نیوز وت: "دادگای نەهیشتن تاوانەیل زیقار  فەرمان وەسێدارەدان لەبان سێ تیرۆریست دەرکرد کە وە تاوان کوشتن و رخبەردن هاووڵاتیەیل لە ناوچەی خورئاوای وڵاتەگە سزا دریانە، وتیش؛ "بڕیارەگە لە بنەمای مادەی چوار تیرۆر دەرچگ."
سەرچەوەگە دیاری کرد کە "دادگای نەهیشتن تاوانەیل نەجەف فەرمان لەسێدارەدان  لەبان کەسیگ و یارەگەی دەرکرد کە هاوڵاتییگ لە نزیک مۆڵێگ بازرگانی لە سەنتەر شار نەجەف، کوشتنە"، وتیش؛ "بڕیارەگە لە بنەمای مادەی ٤٠٦ یاسای سزادان عراقی شمارە ١١١ ساڵ ١٩٦٩ دەرچگ."
باوەت کوشتنی ئی کەسە کە کەسوکار پلە یەک ژنە سزادریایەگە، میژووەگەی چوودەو ئەرا کۆتایی ساڵ گوزەشتە، هەناێ رویداوەگە لە سەنتەر شار نەجەف بویە.
لەو وەختە، سەرچەوەیگ ئەمنی ئەرا ئاژانس شەفەق نیوز وت: "کەسیگ تەمەن سی ساڵان وە چەک دەوانچەیە، لەلایەن تاوانباریگ وەرین لە نزیک مۆڵ گەورە لە سەنتەر شار نەجەف، ناوەند پارێزگاگە کوشیایە".
سەرچەوەگە وتیش: "هوکار کوشتنەگە چوودەو ئەرا باوەت شەرەف"، وتیش: "هێزیگ ئەمنی رەسیە شوین رویداوەگە تەرمەگەی ئەرا بەش پزیشک دادوەری بردیە ".
